מסכת סוטה דף יב עמוד א

וילך איש מבית לוי - להיכן הלך? אמר רב יהודה בר זבינא: שהלך בעצת בתו. תנא: עמרם גדול הדור היה, כיון שגזר פרעה הרשע כל הבן הילוד היאורה תשליכוהו, אמר: לשוא אנו עמלין! עמד וגירש את אשתו, עמדו כולן וגירשו את נשותיהן. אמרה לו בתו: אבא, קשה גזירתך יותר משל פרעה, שפרעה לא גזר אלא על הזכרים, ואתה גזרת על הזכרים ועל הנקיבות! פרעה לא גזר אלא בעוה"ז, ואתה בעוה"ז ולעוה"ב! פרעה הרשע, ספק מתקיימת גזירתו ספק אינה מתקיימת, אתה צדיק בודאי שגזירתך מתקיימת, שנאמר: ותגזר אומר ויקם לך! עמד והחזיר את אשתו, עמדו כולן והחזירו את נשותיהן. ויקח - ויחזור מיבעי ליה! א"ר יהודה בר זבינא: שעשה לו מעשה ליקוחין, הושיבה באפריון ואהרן ומרים מרקדין לפניה, ומלאכי השרת אמרו: אם הבנים שמחה. את בת לוי - אפשר, בת מאה ושלשים שנה הויא וקרי לה בת? דא"ר חמא בר' חנינא: זו יוכבד, שהורתה בדרך ולידתה בין החומות, שנאמר: אשר ילדה אותה ללוי במצרים, לידתה במצרים ואין הורתה במצרים! א"ר יהודה: שנולדו בה סימני נערות. ותהר האשה ותלד בן - והא הות מיעברא ביה תלתא ירחי מעיקרא! א"ר יהודה בר זבינא: מקיש לידתה להורתה, מה הורתה שלא בצער, אף לידתה שלא בצער... ותצפנהו שלשה ירחים - דלא מנו מצרים אלא משעה דאהדרה, והיא הות מיעברא ביה תלתא ירחי מעיקרא...

דף יב עמוד ב

ותקח מרים הנביאה אחות אהרן וגו' - אחות אהרן ולא אחות משה? אמר רב עמרם אמר רב, ואמרי לה אמר רב נחמן אמר רב: מלמד, שהיתה מתנבאה כשהיא אחות אהרן,

מסכת סוטה דף יג עמוד א

ואומרת: עתידה אמי שתלד בן שמושיע את ישראל; וכיון שנולד משה, נתמלא כל הבית כולה אור, עמד אביה ונשקה על ראשה, אמר לה: בתי, נתקיימה נבואתיך! וכיון שהטילוהו ליאור, עמד אביה וטפחה על ראשה, אמר לה: בתי, היכן נבואתיך! והיינו דכתיב: ותתצב אחותו מרחוק לדעה מה יעשה לו, לידע מה יהא בסוף נבואתה.

**עמרם ומרים**

1. **פרישתו של עמרם**

" 'איש'- דהיינו גדול במעלה כמ"ש: כלם אנשים ראשי בני ישראל המה[[1]](#footnote-1)". ניתן להציע גם להיפך: הכתוב נמנע מלנקוב בשמו, מתוך בקורת על הפרישה שלו מאשתו[[2]](#footnote-2).

"הקשו האחרונים, דהנה בגמ' ברכות (י' ע"א) איתא, דחזקיהו המלך לא רצה לשאת אשה ולקיים מצות פריה ורביה, משום שראה ברוח הקודש שעתידים להוולד לו בנים בלתי הגונים, ועל כך אמר לו הנביא.. שאסור לו לאדם לעשות חשבונות שמים, אלא עליו לקיים את המוטל עליו.

כיצד, אם כן, עמרם, שהיה גדול הדור, עשה חשבונות שמים בתועלת מצות פריה ורביה באומרו "לשוא אנו עמלין", והלא אסור לעשות חשבונות שמים?

וכתב בספר מרפסין איגרא (פר' שמות) ארבעה תירוצים: 1. "אם יומתו ילדיו בגזרת פרעה לא יקיים את מצוות פרו ורבו..

 2. אם בין כה יהרוג פרעה את הנולדים אין טעם לעסוק בישוב העולם. ולכן, לאחר שעוררתו מרים בתו שעל ידי כך שישא אשה יתקיימו לכל הפחות הבנות, עמד והחזירה..

3. עמרם שכבר קיים מצוות פרו ורבו בלידת אהרון ומרים, יכל לגרש את אשתו בעקבות גזרת פרעה.

4. קודם מתן תורה לא נצטוו בני ישראל על המצוות..

משום כך, כשעמדה בפני עמרם הברירה, האם להמשיך ולעסוק במצות פרו ורבו שבה אינו מחויב, או שמא עדיף להימנע ממצות פרו ורבו, ובכך למנוע את הריגת ילדי ישראל על ידי המצרים. חשש עמרם שאם לא ינהג כן, אולי ייחשב בחשבונות שמים כמי "שסייע" בעקיפין למעשי המצרים, והרי על איסור רציחה נצטוו כבר באותה השעה[[3]](#footnote-3)".

בכלי יקר סבור, בניגוד לגמרא, שההפרדה הייתה לזמן רב. הוא מסביר על פי אירוע זה את מספרם הנמוך של בני לוי במפקד במדבר[[4]](#footnote-4):

"שגירש עמרם את אשתו ועמד זמן רב בלא פריה ורביה, שהרי בת מאה ושלושים שנה היתה יוכבד כשעשה בה ליקוחין שניים. ומה שאמרו.. עמדו כולם וגירשו נשותיהם- מסתמא לא כל ישראל עשו כן. כי איך היו יכולין לעמוד זמן רב בלא אשה, שהרי אמרו חז"ל (סוטה יא ב) בזכות נשים צדקניות נגאלו אבותינו וכו', ומסיק שם כל הטובות שעשו לבעליהן כשהיו בעבודת פרך, שמע מינה **שהבעלים לא היו יכולין לעמוד זולת הנשים**, ועוד מסיק שם שהיו פרים ורבים בשדה שמע מינה שאפילו בשעת הגזירה לא גירשו נשותיהם, אלא ודאי מה שמסיק עמדו כולם וגירשו נשותיהם, היינו **כל בני שבט לוי** ש..היו יראים מן גזירת כל הבן הילוד היאורה תשליכוהו.. ועמדו רוב שבט לוי זמן רב בלא נשים כמו שעמד עמרם זמן רב בלא אשה, ועל כן היה שבט לוי מתי מספר[[5]](#footnote-5)". החתם סופר מבאר את מדרשנו בחדא מחתא עם מדרש דומה. לא פסימיות הניעה את עמרם, כי אם דווקא ביטחון מוחלט בבוא הגאולה:

"מיום שפשטה מלכות הרשעה, שגוזרת עלינו גזירות רעות וקשות.. דין הוא שנגזור על עצמנו שלא לישא אשה ולהוליד בנים, ונמצא זרעו של אברהם אבינו כלה מאליו, אלא הנח להם לישראל, מוטב שיהיו שוגגין ואל יהיו מזידין[[6]](#footnote-6)". "תמוה מאוד, דנראה כאילו היה זה חפצם ומאווים של חז"ל.. שזרעו של אברהם אבינו יכלה ח"ו. וביאר רבינו החתם סופר... הקב"ה כרת ברית עם אבותינו... אם ישראל יגזרו על עצמם שלא להוליד.. **יהיה מוכרח הי"ת תיכף להושיע את ישראל..** אבל אם רק הצדיקים והכשרים יעשו כן והרשעים ישאו להם נשים – אם כן שוב אין הקב"ה מוכרח לעשות תיכף הישועה.. רק הצדיקים יכלו... לזה... אמרה מרים: 'גזירתך קשה משל פרעה.. כיוון שרק הצדיקים יעשו כן... כל ענין וענין בחיי היהדות – אם הצדיקים ימשכו ידיהם.. והקלים לא.. הדבר יהיה לגמרי ברוח הקלים.. **כן הוא בנידון בניין ארצנו הקדושה**..[[7]](#footnote-7)".

1. **עצת מרים**

"זכרה ג' דברים נגד ג' גזירות שגזר פרעה כדאמרינן לעיל: שבתחלה גזר: אם בן הוא והמתן אותו ואם בת גו' -ע"ז א"ל שקשה גזירתך שפרעה לא גזר אלא על הזכרים ואת גזרת אף על הנקבות. ושגזר בשניה כל הבן הילוד היאורה גו' - לא גזר אלא על הגוף בעוה"ז אבל יחיו לחיי עוה"ב.. ואתה גזרת בעוה"ז ובעוה"ב. ושגזר בשלישית אף לכל עמו- זו הגזירה ספק שתתקיים, שהם המצרים עצמם יבטלוה בעבור בניהם. אתה צדיק- בודאי גזירתך קיימת שנאמר ותגזר אומר[[8]](#footnote-8)".

לטענתה יש ערך אפילו בחיי שעה של תינוק, אולי אף בפחות מחיי שעה:

"כל זיווג יהיה בו לידת נשמות ושפע חיות העולמות. וזה יהיה אפילו מזווג זקנה ועקרה.. וכיוון שגרשו הכל- נתבטל כל זה השייך בעולם הבא[[9]](#footnote-9)". כך עומדת מרים בפרץ, באופטימיות בלתי מעורערת:

"מרים התחילה בשירה עם הנשים, לפי שכבר נתנבאה על תשועה זו קודם לידת משה כשהיתה אחות אהרן שתלד אמי בן המושיע[[10]](#footnote-10)". ולא הייתה עינה צרה במשה, אף על פי שכשנולד ניטלה ממנה נבואה ונתנה לו[[11]](#footnote-11). מרים עומדת על מעבר המשפחה המאוחדת ממצב של שני ילדים, המייצג רק שמירה על הקיים, למשפחה בת שלושה ילדים, שמשמעותה ריבוי והתקדמות. ניתן להציע שקו זה הנחה אותה גם בביקורת על משה, שפרש מאשתו כשהיו להם שני ילדים[[12]](#footnote-12). שם אף מדובר בשני בנים, ולהשלמת מצוות פרו ורבו חסרה דווקא בת, תפקידה של מרים בדור הקודם.

1. **עמרם חוזר בו**

רש"י[[13]](#footnote-13) מוכיח שיוכבד הייתה בהריון טרם חזרתה לעמרם: "שלשה חדשים יכלה להצפינו, שלא הלכו המצרים לבדוק אחריה אלא לסוף תשעה חדשים משהחזירה והיא הוה מיעברא ביה תלתא ירחי מעיקרא ומהכא נפקא לן". למדרש, הייתה זו הנחת יסוד:

"יש לדקדק למה הוצרך כאן למימר שהחזירה ע"י דבורה של מרים קשה גזירתך כו' ואימא דמשום נבואתה זו שא"ל עתידה שתלד בן כו' החזירה? וי"ל דמשום נבואתה לא היה צריך להחזירה דהא ודאי היה יודע עמרם בעיבורה של יוכבד דהות מעוברת כבר ג' חדשים כדלקמן שהוא הכרת עובר אלא ע"כ החזירה מטעם שא"ל קשה גזירתך כו' ושע"י חזרתו יחזירו גם אחרים נשותיהם[[14]](#footnote-14)". עולה מהדברים, שהגאולה מובטחת הייתה, שכן משה כבר היה קיים. אלא שמרים חיזקה באמונתה את יציאתה אל הפועל בהידור מצווה: "אף על גב שידעו שכבר מעוברת ג' ירחים, מ"מ היו שמחין בחזרתה, שלא יהיה נולד בן המושיען בהיותה גרושה[[15]](#footnote-15)". גדול הוא עמרם, שקיבל ביקורת מביתו הקטנה ולא חשש להודות בטעותו לפני כל. מסתבר שאין זה חטא לטעות, שכן, עמרם נמנה בין אלו שמתו ללא חטא: "ארבעה מתו בעטיו של נחש[[16]](#footnote-16), ואלו הן: ... עמרם אבי משה[[17]](#footnote-17)".

1. **האכזבה של עמרם**

"**נתקיימה** נבואתך.. דנעשה פועל דמיוני לנבואתה.. נמצא בזה השעה נעשה לנבואתה עניין קיום[[18]](#footnote-18)"... עמד אביה וטפחה כו'. אף על גב דנתאמתה לו נבואתה כשראה הבית כולה אורה אח"כ כשהושלך ליאור נתייאש אביו ממנו אבל בספר שורש ישי כתב שהיה בנוסחת גמרא שלו עמדה **אמה** וטפחה לה על ראשה וכ"ה בש"ר, דאביה ג"כ בטח ברחמי אל וסמך על נבואת בתו.. **דלא גילתה את נבואתה זו אלא לאביה,** כדי שיחזירנה אחר שגירשה כדקאמר לעיל. ולזה ע"י שנתמלא הבית כולה אורה נתאמת לו נבואתה גם שהיתה אז בת חמש שנים. אבל לגבי אמה העלימה נבואתה, כדמשמע ותלך העלמה ותקרא את אם הילד שדרשו בו שהעלימה דבריה, שהוזכר זה כאן לומר דלגבי אמה כבר העלימה דבריה. ולזה היתה נצבת שם מרחוק לידע סוף נבואתה ולזה אמה שלא ידעה בנבואתה בשעה שהושלך ליאור גם אם ראתה כבר שהבית היה כולו אורה חשבה לה לסבה אחרת וע"כ עמדה וטפחה לה[[19]](#footnote-19)". אפשר שמרים הייתה מוכנה לספוג מאימה טפיחה על הראש, ובלבד שלא תיאלץ לתת לה סיבה נוספת לכך שעמרם החזיר אותה. אם כן, לפנינו כיבוד הורים למופת, הכולל מחיר שמרים שילמה על כך. מכל מקום, מרים אף איננה טורחת להשיב לביקורת. היא נמצאת במצב הנפשי הבטוח המתואר בפועל: 'ותתצב'.

1. **יוכבד**

הרב אבן עזרא מבכר לומר שמספר שבעים נפש הנזכר בבית יעקב היורדים מצרימה לא יהיה מדוייק, ובלבד שלא ליצור נס נוסף: "בדרש כי יוכבד נולדה בין החומות, גם זה תמה, למה לא הזכיר הכתוב הפלא שנעשה עמה שהולידה משה והיא בת ק"ל שנה? ולמה הזכיר דבר שרה שהיתה בת תשעים?.. דרך אגדה או דברי יחיד[[20]](#footnote-20)". הגיב הרמב"ן:

על כל פנים יהיה בדבר יוכבד פלא גדול מן **הנסים הנסתרים שהם יסוד התורה**, כי היא בת לוי עצמו, לא מתיחסת אליו, כמו שכתוב (במדבר כו נט) אשר ילדה אותה ללוי במצרים.. והנה אם נאמר כי הוליד אותה בבחרותו כאשר הוליד כל בניו, והיתה לידתה אחר רדתו למצרים מעט, הנה היא בלדת משה זקנה מאד כמנין שאמרו רבותינו או קרוב לו:ואם נאמר שנולדה לו אחר שבתו במצרים ימים רבים, והנה נחשוב שהוליד אותה אחר רדתו למצרים חמשים ושבע שנה, והוא יהיה בן מאה שנה.. תהיה היא זקנה בלדת משה בת ע"ג, ואם נאחר עוד לידתה לסוף ימי לוי, הנה יהיה פלא גדול משל אברהם:

אבל אומר לך דבר שהוא אמת וברור בתורה, כי **הנסים הנעשים על ידי נביא שיתנבא כן מתחילה או מלאך נגלה במלאכות השם יזכירם הכתוב**, והנעשים מאליהן לעזור צדיק או להכרית רשע לא יזכירו בתורה או בנביאים..

בדור הזה, גם הנשים אין להם זמן, וכל עוד היות להן האורח תלדנה, רק התימה באברהם ושרה כאשר פירשתי שם, מפני שלא הולידו בנעוריהם ועתה הולידו זה מזה. ועוד בשרה היה פלא כי חדל ממנה ארח כנשים ואחרי כן לא תלדנה:

והנה אם יהיו ימי יוכבד כימי אביה, ותתקיים בה הלחות עד קרוב לזקנתה כמשפט הנשים, איננו פלא אם תוליד בזמן אשר נתנו לה רבותינו, מפני שרצה האלהים לגאול את ישראל על ידי האחים האלה ולא הגיע הקץ, איחר לידתם ימים רבים עד כי זקנה אמם. ולא יפלא מה' דבר[[21]](#footnote-21)".

גם המהר"ל מציע הגדרות לפירסום ניסים במקרא:

"למה יזכיר דבר זה שהיתה בת ק"ל, אחר שמצאנו שהיו פרים ורבים בלי שיעור עד שהולידו הרבה בכרס אחד, וכאשר היה רבויים בלי מנהגו של עולם, אין זה חדוש מה שהולידה את משה רבינו ע"ה בת ק"ל שנה, שלא כמנהגו של עולם, שהרי נראה כי חזק הקדוש ברוך הוא טבעיהם להוליד.. , ועוד טעות גמור טעה שסובר כי כל הדברים אשר נכתבו בתורה לא נכתבו רק בשביל דבר חדוש, ואין הדבר כך כי **הרבה פלאות היו ולא נכתבו בתורה**, כי אין התורה ספור חדושים רק היא תורה נתנה מפי הקדוש ברוך הוא, ו**כאשר היה ראוי מצד עצמו להיות נזכר הנס בתורה** נכתב בתורה כמו הנסים שנעשו לאבות בפרט הכתוב מאריך[[22]](#footnote-22)".

1. פרחי כהונה דף יב עמוד א. [↑](#footnote-ref-1)
2. מדרש הגדול, שמות ב, א. [↑](#footnote-ref-2)
3. דף על הדף דף יב עמוד א. ואני הקטן תמה על הדיון: צידוק גדול לו לעמרם על פי דברי ריש לקיש "אסור לאדם לשמש מטתו בשני רעבון", ועיין מה שכתבנו בזה בעיוננו לתענית דף יא. [↑](#footnote-ref-3)
4. 22273 מבן חודש ומעלה (במדבר ג, מג)., כשמבן עשרים ומעלה ישנם בכלל העם שישים ריבוא! [↑](#footnote-ref-4)
5. כלי יקר במדבר פרק ג פסוק לט. [↑](#footnote-ref-5)
6. מסכת בבא בתרא דף ס עמוד ב. [↑](#footnote-ref-6)
7. אם הבנים שמחה לרב טייכטל, עמוד קנח אות יב. [↑](#footnote-ref-7)
8. מהרש"א דף יב עמוד א. סוגייתנו היוותה בסיס ער לדיון על הקמת משפחות בימי השואה. אכן, אז גזרו גם על הנקבות וקשה היה לראות שהגזירה 'עבידא דבטלה'. רבנים רבים התנגדו לעריכת חופות, מחשש לחיי אישה הרה, חיי הילדים, היכולת לשמור על טהרת המשפחה וחשש לעגינות. פירוט ישנו בספר 'בסתר רעם' לאסתר פרבשטיין, מעמוד 277 ואילך. [↑](#footnote-ref-8)
9. בן יהוידע. הרחיב בזה הרב מרגליות בשערי זוהר, מובא כאן בסוף גמרא הלכה ברורה. [↑](#footnote-ref-9)
10. מהרש"א דף יב עמוד ב. [↑](#footnote-ref-10)
11. מדרש אגדה שמות טו, כ. [↑](#footnote-ref-11)
12. רש"י במדבר פרק יב פסוק א. [↑](#footnote-ref-12)
13. דף יב עמוד א ד"ה ותצפנהו. [↑](#footnote-ref-13)
14. מהרש"א דף יב עמוד א. [↑](#footnote-ref-14)
15. מהרש"א דף יב עמוד א. [↑](#footnote-ref-15)
16. ולא בחטא אחר, שלא חטאו (רש"י). [↑](#footnote-ref-16)
17. מסכת שבת דף נה עמוד ב. [↑](#footnote-ref-17)
18. בן יהוידע. הרחיב בעניין זה הרמב"ן לבראשית פרק יב פסוק ו. [↑](#footnote-ref-18)
19. מהרש"א דף יג עמוד א. [↑](#footnote-ref-19)
20. אבן עזרא בראשית פרק מו פסוק כג. [↑](#footnote-ref-20)
21. רמב"ן בראשית פרק מו, טו. [↑](#footnote-ref-21)
22. גבורות ה' פרק טז. [↑](#footnote-ref-22)